Η αγωγή των νέων κατά τους Τρεις Ιεράρχες

Κατ’ αρχάς θα ήθελα να σας ευχαριστήσω για τη πρόσκληση να είμαι σήμερα μαζί σας και να σας συγχαρώ για το ενδιαφέρον σας, την καλή αγωνία σας κατά τον Άγιο Παϊσιο τον Αγιορείτη, που έχετε ως γονείς ή με οποιαδήποτε άλλη σχέση και ιδιότητα είστε εδώ, για τα παιδιά μας, τα παιδιά μας, ό,τι πιο πολύτιμο και ωραίο για μια οικογένεια, μια κοινωνία.

«Τι γαρ παίδων γλυκύτερον;» αναφωνεί ο Άγιος Ιωάννης ο Χρυσόστομος. Σας συγχαίρω ιδιαίτερα γιατί τοποθετείτε αυτή τη σύναξη μέσα στα πλαίσια της εορτής των Τριών Ιεραρχών, αλλά και το πνεύμα και τη διδασκαλία τους. Οι μέγιστοι αυτοί φωστήρες και Ιεράρχες της Εκκλησίας μας, με το θεολογικό και ποιμαντικό τους λόγο, εκτός του άλλου πλουσίου και απερίγραπτου έργου τους, στήριξαν (και στηρίζουν) την οικογένεια – την κοινωνία γενικότερα και αγάπησαν ιδιαίτερα τα παιδιά και ενδιαφέρθηκαν για την ορθή και υγιή διαπαιδαγώγηση τους.

Η διαπαιδαγώγηση των παιδιών κατά τον Άγιο Γρηγόριο το Θεολόγο είναι «τέχνη τεχνών και επιστήμη επιστημών» γιατί ο παιδαγωγός, είτε γονιός είτε δάσκαλος είναι, καλείται να διαπλάσει άνθρωπο με σώμα και ψυχή.

Κατά το Μέγα Βασίλειο, η αγωγή είναι πιο εύκολη κατά τη μικρή ηλικία, τότε που και η ψυχή είναι πιο εύπλαστη, απαλή και μαλακή σαν το κερί, τότε που επιδέχεται και τη διάπλαση. Η επαγρύπνηση λοιπόν των γονέων είναι απαραίτητη και αναγκαία από τη νηπιακή-παιδική ηλικία, ώστε να γίνει η αρχή μιας σωστής αγωγής – να μπούνε θα λέγαμε καλά και γερά θεμέλια. Είναι αυτό που μας επαναλαμβάνουν και επιβεβαιώνουν μετά από τόσους αιώνες και οι άγιοι των ημερών μας, Παϊσιος και Πορφύριος.

Κατά τον Χρυσόστομον, όταν από την αρχή μπει καλή και δυνατή βάση, μετά τα πράγματα είναι ευκολότερα. Πίστευε ότι το σπουδαιότερο πράγμα είναι «το θεμέλιον θέσθαι και την κρηπίδα υποβαλείν». Ακόμη έλεγε ότι ένα λευκό ύφασμα όταν το βάψουμε με κάποιο χρώμα, μετά όσες φορές και να το ξαναβάψουμε θα φαίνεται η αρχική βαφή (η πρώτη μπογιά έχει σημασία όπως λέμε μεταφορικά στην καθομιλουμένη).

Μεγαλώνοντας τα παιδιά στην ηλικία έχουν άλλες δυσκολίες και άλλα προβλήματα και χρειάζεται συνέχεια στη προσπάθεια σωστής αγωγής. Κατά την εφηβεία, όπου κατά το Μ. Βασίλειο την διακρίνει «το ευκίνητον προς τα φαύλα» πράγματα και τα «σύντροφα τη νεότητι πάθη» όπως τα ονομάζει, δηλ. οργή, ύβρεις, υπερηφάνεια κ.α., απαιτείται επαγρύπνηση και συνεχής προσπάθεια και πάνω απ’ όλα πολλή υπομονή.

Ένα σημαντικό στοιχείο όπου τονίζουν οι τρεις Ιεράρχες είναι και ο τρόπος ελέγχου των νέων στα λάθη και τις παρεκτροπές τους. Τονίζουν λοιπόν ότι ο έλεγχος δεν πρέπει να γίνεται με θυμό και οργή, γιατί μια τέτοια στάση δεν θα φέρει καλά αποτελέσματα. Μάλιστα ο Μ. Βασίλειος τονίζει, ότι η παρατήρηση με θυμό όχι μόνο δεν βοηθά τον νέο, αλλά στο τέλος οδηγεί σε λάθη και σφάλματα και αυτόν ακόμη που ελέγχει, τον παιδαγωγό δηλ., όταν χάσει τον έλεγχο του.

Απαράδεκτη κατά τον Ιωάννη τον Χρυσόστομο είναι η χρήση ύβρεων κατά την παιδαγωγία, γιατί όπως λέει «διπλή γίνεται η *πυρά*». Ούτε και πάλι επιτρέπεται η χρήση βίας, κατά τον Άγιο Γρηγόριο το Θεολόγο, αλλά με τη πειθώ και τη συζήτηση να προσπαθούμε ώστε να φέρουμε τον νέο στο φιλότιμο, να λειτουργήσει η προαίρεση του και έτσι να πετύχουμε καλύτερο αποτέλεσμα.

Κατά τους πατέρες, η ολιγωρία και η αμέλεια των γονιών μπροστά στα σφάλματα και ο,τιδήποτε μολύνει και καταστρέφει τη ψυχή και το χαρακτήρα του νέου, είναι ένοχη και καταστροφική. Μάλιστα ο Ιωάννης ο Χρυσόστομος φτάνει στο σημείο να αποκαλεί τέτοιους γονείς φονιάδες. Για κανένα λόγο δεν δικαιολογείται, λέει, η αδιαφορία για την επιμέλεια των παιδιών γιατί τελικά η ζημιά δεν γίνεται μόνο στα ίδια και στην οικογένεια τους, αλλά σ’ ολόκληρη την κοινωνία.

Πρέπει, σημειώνει ο ίδιος πατέρας, να φροντίζουν οι γονείς όχι πώς θα αποκτήσουν τα παιδιά τους χρήματα και κτήματα, αλλά προπάντων ευλάβεια και πλούτο ψυχής. Απευθυνόμενος στους γονείς, που είναι σαν να μιλά και στους σύγχρονους γονείς, τους λέει: «Εσύ κάνεις ό,τι μπορείς για ν’ αποκτήσει το παιδί σου ωραίο άλογο (αυτοκίνητο θα λέγαμε σήμερα), άνετο σπίτι, καλό χωράφι ή αμπέλι, μακροζωία και πολλά άλλα αγαθά της γης. Το αν θα είναι ενάρετο, συνετό και καλόγνωμο το σκέφτεσαι καθόλου; Γιατί όσα κι αν είναι τα αγαθά του, όσο μεγάλη κι αν είναι η περιουσία του, θα χαθεί μαζί μ’ αυτά αν δεν είναι ενάρετο και συνετό».

«Όταν εσύ ο γονιός», συνεχίζει «δεν συμβουλέψεις το παιδί σου και δεν το καθοδηγήσεις σωστά, είναι φυσικό να παρασυρθεί από φαύλους ανθρώπους και να φτάσει ως το έγκλημα. Τότε βέβαια θα καταδικαστεί από την πολιτεία και θα ντροπιάσει τόσο τους γονείς του όσο και τον εαυτό του».

Αν έβλεπες, λέει, έναν άνθρωπο να χτυπάει το παιδί σου θα σου κακοφαινόταν, θα θύμωνες και θα ορμούσες εναντίον του σαν θηρίο. Και όμως βλέπεις το διάβολο κάθε μέρα να το χτυπάει, να το παρασύρει στην αμαρτία, κι εσύ κοιμάσαι; Τί θα απαντήσεις στο Θεό όταν θα σε ελέγχει γιατί αμέλησες να διαπαιδαγωγήσεις σωστά το παιδί σου αφότου γεννήθηκε; Τι θα μπορέσεις τότε να πεις; Πως είναι παιδί δύσκολο και δε σηκώνει κουβέντα; Αυτά όλα έπρεπε να τα δεις από την αρχή, τότε που ήταν μικρό και μπορούσες να το διαπλάσεις όπως ήθελες.

Πατέρας (και μητέρα θα λέγαμε) κατά τον Χρυσορρήμονα Πατέρα δεν γίνεται και δεν θεωρείται κανείς μόνο με το ότι γέννησε το παιδί αλλά και με το να το αγαπά σωστά και να το φροντίζει χωρίς να φθάνουμε βέβαια στην αρρωστημένη κάποτε υπερπροστατευτικότητα της εποχής μας.

Η εμπειρία των Τριών Ιεραρχών μας διδάσκει ότι ο έλεγχος και η επιτίμηση πρέπει να γίνονται με λεπτό και διακριτικό χειρισμό ώστε να θεραπεύουμε τη ψυχή του παιδιού από ένα σφάλμα ή αδυναμία και όχι να το πληγώνουμε. Μάλιστα, κατά τον Χρυσόστομο ο έπαινος πριν τον έλεγχο πολλές φορές βοηθά ώστε να κατανοήσει ο νέος ότι δεν απορρίπτεται και δεν περιφρονείται, αλλά ελέγχεται για το συγκεκριμένο σφάλμα του.

Ο Μ. Βασίλειος ακολουθώντας το λόγο του Απ. Παύλου σημειώνει ότι κάθε παιδαγωγία δεν είναι ευχάριστη και μάλιστα προκαλεί λύπη όσο χρόνο διαρκεί η παίδευση, επιφέρει όμως καλό και ειρηνικό καρπό (Εβρ. 12, 11).

Ακόμη, ο Χρυσόστομος συμβουλεύει τους γονείς να μην καταπιέζουν τα παιδιά τους, αλλά να τους συμπεριφέρονται ως σε ελεύθερους ανθρώπους, σεβόμενοι δηλ. την ελευθερία τους.

Συνοψίζοντας τα μέχρι τώρα λεγόμενα μας θα λέγαμε ότι οι Τρεις Ιεράρχες απορρίπτουν και καταδικάζουν τις πρακτικές βίας, ύβρεως, αδιαφορίας και αμέλειας από πλευράς των γονέων και γενικά των παιδαγωγών προς τα παιδιά. Αντιθέτως προτείνουν την κατανόηση, τη μακροθυμία και τη συγκατάβαση και προπάντων την αγάπη η οποία «και τον θρασύν επιεική και τον ασελγή σώφρονα ποιείν».

Ο άγιος Ιωάννης ο Χρυσόστομος πιστεύει ότι οι νέοι άνθρωποι πρέπει να διδάσκονται όχι μόνο τα της ηλικίας τους αλλά ιδιαίτερα την ωριμότητα και την σωφροσύνη. Λέει χαρακτηριστικά: «και γαρ το θαυμαστό τούτο εστίν, όταν εν νεότητι σωφροσύνη λάμπη» και συμπληρώνει ή καλύτερα συμφωνεί και ο Μ. Βασίλειος ότι ο νέος πρέπει να υπερβαίνει την ηλικία του κατά τη φρόνηση.

Εκείνο που ιδιαίτερα τονίζουν οι Τρεις Ιεράρχες και το βλέπουμε και στους λόγους των σύγχρονων αγίων και γερόντων είναι το «άγιο παράδειγμα του παιδαγωγού, γονιού και δασκάλου». Περισσότερα αποτελέσματα μας λένε θα φέρει το παράδειγμα και η συνέπεια του παιδαγωγού, παρά οι πολλές συμβουλές, που αρκετές φορές είναι κούφια λόγια χωρίς συνέπεια και αντίκρισμα στη ζωή του παιδαγωγού τα οποία στο τέλος τους προκαλούν αντίδραση, απαξίωση, περιφρόνηση και συνήθως θυμό και οργή.

Πολύ ωραία μιλά ο Άγ. Γρηγόριος ο Θεολόγος για την αξία και σημασία του προσώπου και του παραδείγματος του παιδαγωγού «καθαρθήναι δε πρώτον, είτα καθάραι, σοφισθήναι και ούτω σοφίσαι, γενέσθαι φως και φωτίσαι, εγγίσαι Θεώ και προσαγαγείν άλλους αγιασθήναι και αγιάσαι, χειραγωγήσαι μετά χειρών, συμβουλεύσαι μετά συνέσεως».

Θα μπορούσαμε για ώρες να αντλούμε λόγους από το πνευματικό θησαυροφυλάκιο των Τριών Ιεραρχών, τον πλούτο των λόγων και πνευματικών τους εμπειριών πάνω σ’ αυτό το τόσο σημαντικό θέμα της διαπαιδαγώγησης των παιδιών μας, που απασχολεί τους γονείς και τους δασκάλους κάθε εποχής. Όπως είδαμε είναι λόγοι τόσο δυνατοί που μιλούν στην καρδιά του ανθρώπου. Είναι λόγοι διαχρονικοί που σου δίνουν πολλές φορές την αίσθηση ότι απευθύνονται σε ακροατήριο της εποχής μας. Χωρίς υπερβολή, θα ζήλευαν τους λόγους, τις παιδαγωγικές αρχές και την εμπειρία τους ακόμη και οι σύγχρονοι παιδαγωγοί, παιδοψυχολόγοι, σύμβουλοι οικογενείας και άλλοι ειδικοί πάνω σε θέματα παιδείας και νεότητος.

Οι Τρεις Ιεράρχες, χωρίς να περιφρονήσουν την αξία και τη σημασία της γνώσεως και της μόρφωσης στον άνθρωπο, τονίζουν ότι ο νέος άνθρωπος τότε ολοκληρώνεται και καταξιώνεται πραγματικά στη ζωή του εάν έχει και την ευσέβεια και την αρετή.

Συστήνουν στους γονείς να ανατρέφουν τα παιδιά τους «εν παιδεία και νουθεσία Κυρίου», αποβλέποντας κατά τον Χρυσόστομο στην ισόρροπη ανάπτυξη σώματος και πνεύματος, διαφορετικά δεν πρέπει να λέγονται γονείς.

Καταλήγω την μικρή μου αυτή προσπάθεια σύντομης παρουσίασης της διδασκαλίας των αγίων αυτών Ιεραρχών για τη παιδαγωγία των νέων με την ευχή και προσευχή του Μ.Βασιλείου στη Θεία του Λειτουργία «Κύριε τη νεότητα παιδαγώγησον» αλλά και την κατάληξη-προτροπή του αγ. Ιωάννου του Χρυσοστόμου: «Καλλιεργήστε πνευματικά τα παιδιά σας. Καλλιεργήστε και τον εαυτό σας. Έτσι θα σωθείτε και θα μπείτε στη Βασιλεία των Ουρανών με τη Χάρη του Χριστού μας. Αμήν».